CELEX: 62021CN0751
Language: sk
Date: 2021-12-07 00:00:00
Title: Vec C-751/21: Návrh na začatie prejudiciálneho konania, ktorý podal Landesgericht Salzburg (Rakúsko) 7. decembra 2021 – PJ/Eurowings GmbH

28.2.2022   
            
            
               SK
            
            
               Úradný vestník Európskej únie
            
            
               C 95/17
            
         
      Návrh na začatie prejudiciálneho konania, ktorý podal Landesgericht Salzburg (Rakúsko) 7. decembra 2021 – PJ/Eurowings GmbH
      (Vec C-751/21)
      (2022/C 95/21)
      Jazyk konania: nemčina
      
         Vnútroštátny súd, ktorý podal návrh na začatie prejudiciálneho konania
      
      Landesgericht Salzburg
      
         Účastníci konania pred vnútroštátnym súdom
      
      
         Žalobca: PJ
      
         Žalovaná: Eurowings GmbH
      
         Prejudiciálne otázky
      
      
                  1.
               
               
                  Ide o „odmietnutie nástupu do lietadla“ v zmysle článku 4 a článku 2 písm. j) nariadenia (ES) č. 261/2004 (1) aj vtedy, ak cestujúcim nie je nástup na predmetný let odmietnutý až na nástupnom východe (gate), ale už skôr pri odbavovacom pulte, a z tohto dôvodu sa k nástupnému východu (gate) ani nedostanú?
               
            
                  2.
               
               
                  Je pre splnenie podmienok podľa článku 3 ods. 2 písm. a) nariadenia (ES) č. 261/2004 postačujúce, že cestujúci sa v prípade času odletu o 6:20, nástupu na palubu o 5:50 a zatvorenia nástupného východu o 6:05 (podľa palubného lístka) po príchode na letisko o 5:14 taxíkom bezprostredne potom (teda približne o 5:16) nachádzal pri odbavovacom pulte žalovanej? To najmä aj pri zohľadnení okolnosti, že žalovaná o 3:14 v deň odletu cestujúceho upozornila na to, že let je silno obsadený a príručná batožina sa má odovzdať pri odbavovacom pulte. Ďalej aj pri zohľadnení informácie žalovanej, že odbavovací pult v Hamburgu je otvorený v čase od dvoch hodín pred odletom až do 40 minút pred odletom.
               
            
                  3.
               
               
                  Ide o „odmietnutie nástupu do lietadla“ v zmysle článku 4 a článku 2 písm. j) nariadenia (ES) č. 261/2004, ak žalobca a jeho rodina sú od odbavovacieho pultu poslaní k značne vyťaženému automatu letiska Hamburg na odovzdanie batožiny, tento automat potom napriek pomoci zo strany pracovníka žalovanej alebo letiska nefunguje bezchybne, následne sú poslaní k ďalšiemu automatu na odovzdanie batožiny, kde sa neúspech odbavenia zopakuje, takže potom prvý automat o 5:40 funguje, batožinu rozpozná, avšak o 5:41 odmietne odbavenie a žalobcu opäť odkáže na odbavovací pult, kde je mu potom oznámené, že medzitým let zmeškal?
               
            
                  4.
               
               
                  Ide o spoluzavinenie žalobcu, a teda aj jeho spolucestujúcich, ak pri zohľadnení ťažkostí pri automatizovanom odbavení batožiny, jednoducho sledovali pokyny pracovníka a automatu a pritom si nevšimli uplynutie času pre ukončenie odbavenia a dosiahnutie nástupného východu? Je potrebné vytknúť žalobcovi a jeho spolucestujúcim, že nemysleli včas na to, aby si vzhľadom na ťažkosti pri odbavení batožinu nechali následne poslať? Malo by sa od skupiny cestujúcich vyžadovať, aby sa rozdelila, nechala jednu osobu, teda napríklad žalobcu, pri batožine, aby ostatné osoby dosiahli nástupný východ? To najmä pri zohľadnení okolnosti, že dcéra žalobcu používa po operácií kolena barle a je obmedzená v pohyblivosti, a rovnako tak je v pohyblivosti obmedzená aj svokra žalobcu z dôvodu veku a artrózy.
               
            
                  5.
               
               
                  V prípade, že odpovede na prvú až tretiu otázku sú záporné: Má sa článok 2 písm. j) nariadenia (ES) č. 261/2004 vykladať v tom zmysle, že v prípade, v ktorom sa cestujúci približne hodinu pred odletom zaradia do radu pred odbavovacím pultom automatu na odovzdanie batožiny, ale z dôvodu organizačných nedostatkov leteckej spoločnosti (napríklad nedostatočný počet otvorených odbavovacích pultov, nedostatok personálu, žiadne informovanie cestujúcich prostredníctvom reproduktorov) a/alebo z dôvodu porúch vzniknutých na strane letiska (tu: porucha automatov na odovzdanie batožiny) prišli k odbavovaciemu pultu až v okamihu (uzatvorenia odbavovacieho pultu), v ktorom už cestujúci z tohto dôvodu viac nemohli nastúpiť, ide o prípad „odmietnutia nástupu do lietadla“ v zmysle článku 2 písm. j) nariadenia?
               
            
         (1)  Nariadenie Európskeho parlamentu a Rady (ES) č. 261/2004 z 11. februára 2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov a ktorým sa zrušuje nariadenie (EHS) č. 295/91 (U. v. ES L 46, 2004, s. 1; Mim. vyd. 07/008, s. 10).